b'\n_START_ARTICLE_\nLatvia i Eurovision Song Contest\n_START_SECTION_\nHistorikk\n_START_PARAGRAPH_\nDet er den latviske allmennkringkasteren LTV som sender Eurovision Song Contest i Latvia, og som har ansvaret for \xc3\xa5 velge landets bidrag. Fra 2000 til 2012 ble landets sang og artist k\xc3\xa5ret gjennom den nasjonale finalen Eirodziesma. I 2013 skiftet finalen navn til Dziesma, og i 2015 ble den nasjonale finalen erstattet av et nytt konsept, Supernova.\n_START_SECTION_\nSterk debut\n_START_PARAGRAPH_\nDebuten kom i Stockholm i 2000 med gruppen Brainstorm og sangen \xc2\xabMy Star\xc2\xbb. Latvia kom p\xc3\xa5 tredjeplass, med 12\xc2\xa0poeng fra Norge, Estland, Finland og Belgia. Dette er fremdeles en av de sterkeste debutene i konkurransens historie noen gang._NEWLINE_De neste \xc3\xa5rene svingte resultatene kraftig. Landet ble nummer 18 i 2001 og kvalifiserte seg med n\xc3\xb8d og neppe til konkurransen i 2002, etter at Portugal sa fra seg plassen i konkurransen. Det skulle vise seg \xc3\xa5 v\xc3\xa6re et lykketreff for Latvia, som endte opp med \xc3\xa5 vinne 2002 med Marie N og \xc2\xabI Wanna\xc2\xbb. Som f\xc3\xb8lge av seieren ble Eurovision Song Contest 2003 arrangert i Latvias hovedstad, Riga. og Marie N og Ren\xc4\x81rs Kaupers, vokalisten i Brainstorm, var programledere. P\xc3\xa5 hjemmebane ble gruppen F.L.Y. nummer 24 av 26, med bare fem poeng fra nabolandet Estland.\n_START_SECTION_\nSeks \xc3\xa5r uten finale\n_START_PARAGRAPH_\n\xc3\x85ret etter kvalifiserte ikke Latvia seg til finalen, men i 2005 endte landet opp p\xc3\xa5 en femteplass med duoen Valters og Ka\xc5\xbea og sangen \xc2\xabThe War Is Not Over\xc2\xbb. Dette er fremdeles Latvias tredje beste plassering i Eurovision Song Contest._NEWLINE_Etter suksessen i 2005 innledet imidlertid Latvia en resultatmessig svak periode i konkurransen. De tre neste \xc3\xa5rene fulgte middelm\xc3\xa5dige plasseringer, og i seks\xc3\xa5rsperioden 2009\xe2\x80\x932014 kvalifiserte ikke landet seg til finalen \xc3\xa9n eneste gang. Tre av disse \xc3\xa5rene kom ogs\xc3\xa5 Latvia sist i finalen. I Wien i 2015 fikk Latvia sin revansje og endte opp p\xc3\xa5 en sjetteplass i finalen med Aminata og sangen \xc2\xabLove Injected\xc2\xbb. Landet sikret seg sin andre finaleplass p\xc3\xa5 rad med Justs i 2016._NEWLINE_Latvia har stort sett fremf\xc3\xb8rt sine bidrag p\xc3\xa5 engelsk, men sang p\xc3\xa5 latvisk i 2004, p\xc3\xa5 italiensk i 2007 og p\xc3\xa5 russisk i 2009.\xc2\xa0'